একটা ছেলে ফুটবল খেলতে চেয়েছিল। স্বপ্ন দেখেছিল বড় ফুটবলার হবে। কিন্তু হয়ে গেল একজন কার্টুনিস্ট। ঠিক যেন রুমালের বেড়াল হওয়ার গপ্পো। অজিতেশ করের সেন্টু হয়ে ওঠার গল্পটাও তেমনি টান টান আর চমকে ভরা। এই ভোটের বাজারে তো বটেই সারা বছরই টেলিভিশনে বিভিন্ন খবরের চ্যানেলের শেষ পাতে দই মিষ্টি দেন সেন্টুই। টিআরপি হাই। কখনও কূটকচালি, কখনও চিমটি কখনও অন্য কোনও নামে কার্টুন দিয়ে হুল ফুটিয়ে আসছেন তিনি। সেই ২০০৭ সাল থেকে ২০১৬। নয় নয় করে নয় বছরে বাংলায় খবরের চ্যানেলের ইতিহাস ভূগোল অনেক বদলে গিয়েছে। তাবড় সাংসদ-সাংবাদিক-সম্পাদক তলিয়ে গিয়েছেন স্মৃতি বিস্মৃতির অতলে। কিন্তু রক সলিড হয়ে টিকে রয়েছেন পলিটিক্যাল কার্টুনিস্ট খোদ নারদ মহাশয়। গ্রামে গঞ্জে শহরে মফঃস্বলে তাঁর বানানো কার্টুন দেখার জন্যেই মানুষ টিভির চ্যানেল ঘোরায়। ৫ মিনিটের কার্টুন শেষ হলে টিভি বন্ধ করে দেয়। আর ওই বরাদ্দ পাঁচ মিনিটেই সেন্টু মজার ছলে তৈরি করে দেন দর্শকের মতামত। গঠিত হয় জনমত। ভোটে তার প্রভাব পড়ে।